[Foto’s] Verulam-plaasaanval laat bloedspoor‘n Bejaarde egpaar is in die vroeë oggendure in hul plaashuis oorval. Foto: Verskaf WAARSKUWING: Die foto’s onderaan die berig is grafies van aard en nie geskik vir sensitiewe lesers of kinders nie. ŉ Bejaarde egpaar is Woensdag in die vroeë oggendure op ŉ plaas in KwaZulu-Natal aangeval. Die man is met ŉ spies gesteek en die vrou is glo verkrag. Prem Balram, direkteur van die veiligheidsmaatskappy Reaction Unit South Africa, het aan Maroela Media gesê veiligheidsbeamptes is omstreeks 02:58 na die plaas in die Oakford-omgewing, noord van Verulam, ontbied. “Die huis was met bloed besmeer. ŉ Man, wat met ŉ spies gewapen was, het die egpaar, wat albei in hul 70’s is, se deur oopgebreek,” het Balram gesê. Die aanvaller het die man met die spies gesteek terwyl hy op waardevolle items aangedring het. “Hy het die vrou daarna na ŉ bos gesleep, waar hy haar glo verkrag het. Die vrou het die aanvaller herken as iemand wat in die omgewing woon. Sy kon daarin slaag om te ontsnap en het na die bure gehardloop vir hulp.” Die bure het Reaction Unit South Africa ontbied. Die verdagte het gevlug en is steeds soek. Die egpaar is na ŉ nabygeleë hospitaal geneem vir behandeling. Volgens Balram is albei slagoffers in ŉ stabiele toestand. Maroela Media het die provinsiale polisie vir kommentaar genader en wag nog vir terugvoer. Lees ook: [Opvolg] Man vas ná Verulam-plaasaanval WAARSKUWING: Die volgende foto’s is grafies van aard en nie geskik vir sensitiewe lesers of kinders nie.